**Mykolo Šiukštos asmenybės raida nuo pastumdėlio iki autoriteto**

Juozas Tumas - Vaižgantas, nors ir nemanė esąs ypatingas aukštosios literatūros atstovas, jautė pareigą rašytine forma įamžinti, kas yra Lietuva ir lietuviškumas. Būtent šį lietuvybės klausimą autorius ir sprendžia apysakoje "Dėdės ir Dėdienės", kurios vienas pagrindinių veikėjų - dėdė Mykoliukas, išorinio ir vidinio pasaulių kontrastais grįstas, tylus, darbštus individualistas. Kūrinyje Mykoliuko personažas susieja lietuvišką dabartį su praeitimi, o jo charakterio raida atskleidžia moteriškos meilės galią, atsakingumo šeimai svarbą bei išryškina žmogaus buities ir dvasinį pasaulį skiriančią bedugnę.

Mykoliukas, visų pirma, įgyja tvirto vyriškumo, kai patiria Severjos meilę. Kūrinio pradžioje jis - į savo paties pasaulį pasinėręs jautriaširdis, kuris "niekur nėjo, niekur nesikišė, niekuo nesisielojo". Dėdė niekam nereiškia priekaištų, jis tik "meiliai ir švelniai" šypsodamasis imasi darbų. Atsakingo, darbus atliekančio veikėjo vaizdas kontrastuoja su lengvabūdišku, "minkštaširdžiu" "žiogu", kuriam pakanka klaidžioti vaizduotėje, pasinerti į muziką. Ši nusistovėjusi vidinė santvarka pasikeičia, kai atsiskleidžia Severjos meilė Mykoliukui, kai "nesuprantami gamtos dėsniai" keičia "visą jojo asmenį". Severja, kaip mūza, muzikuojantį dėdę įgalina: jai ant slėnio Mykoliukas traukia "griežtuvu ramiai, vyriškai, tvirtai", jo dainelė nuaidi per visą mišką ir net tuos pačius "brolius žiogus" nutildo. Autorius, pasitelkdamas menininko vaizdą ir jo stiliaus kaitą, atskleidžia moteriškos meilės, kaip įkvepiančios mūzos, svarbą ir užfiksuoja vyro-moters santykius etnografinėje Lietuvos kultūroje.

Meilės pakylėtas Mykoliukas visgi neapleidžia savo brolio šeimos dėl Severjos, priima savo, kaip dėdės, atsakomybę ir dėl to atranda save, įgyja autoritetą. Severja prieš vestuves ateina pas Mykoliuką ir "visą save duoda". Tačiau Mykoliukas - ne Rapolas Geišė. Nors ir priima Severją į "vyrišką savo glėbį", stipriai suspaudžia ir pabučiuoja "į pat lūpas", tuo pačiu veiksmu jis ją paleidžia, atsisveikina. Mykoliukas supranta, kokia pražūtinga būtų jų meilė: praradęs savo "dėdę" Mykolo brolis ir jo šeima pražūtų, o ir pati Severja vargu ar išgyventų be turtų ir be žemės. "Dievas juos buvo besurenkąs į dvejetą, tik gyvenimas išskyrė." Dėdė atsisako aistros, bet lieka ištikimas savo mūzai. "Jis buvo paskui per visą savo amžių laimingas, kad tų rūmų neišmainė ant ko nors pigiau, ko jam būtų trumpesniam laikui beužtekę!" Pastumdėlis Mykoliukas pirmą kartą savo gyvenime pats priima sprendimą. Šių įvykių pasekoje Mykoliukas tampa Mykolu, nustoja groti smuikeliu, pradeda melstis, arti žemę, kaip Zaratrusta įgyja išminties ir šventojo pravardę. "Dzidorius Artojas" bažnyčioje visiems atsakinėja "iš didžio, trumpai, mandagiai, kaip gražiai atsakinėja mandagiems neužaugoms". Čia išryškėja kūrinio neoromantinis įkvėpimas: Mykolas pasirenka vienatvę, paaukoja aistrą vardan šeimos ir taip subręsta, iškyla virš kitų.

Įveikęs save, giliai paslėpęs savo jausmus, Mykolas atskleidžia nesuderinamą santykį tarp žmogaus vidinio ir išorinio pasaulio. Antroje kūrinio dalyje Mykolas įprasmindamas save darbe, išoriškai įprasmina ir savo gyvenimą, nors viduje ir jaučia, kad "gyvenimas tik per jį persirito neužkliudydamas". Pramintas šventuoju artojas per išpažintį save peikia, sako, "koks jis esąs negeras, nekantrus, negailestingas", skubinasi į tuščius laukus ir reiškia "visą savo įpykimą". Atsiskyrimą nuo išorinio pasaulio liudija ir praturtėjusio Mykolo "palaidi, ant kelinių išleisti, kaip rusų, marškiniai", "be sagtelės pakaklėje", jo asketiška, pilna religinių motyvų klėtelė. "Taip Dzidorius Artojas gyveno žmonėms ir su žmonėmis. Pats sau jis visai kitaip gyveno." Išoriškaipiktas dėdė Mykolas giliai viduje vis tiek atmena minkštaširdį Mykoliuką. Kiekvieną naktį Mykolas meldžiasi, prisimena jaunatvišką meilę ir gula į lovą "laimingas, gražiai šypsodamos, kaip seniau temokėjo šypsotis". Mykolas atsisako pataikauti išoriniam pasauliui, rūpinasi savo autentiškumu. Kontrastas tarp "išorės" Mykolo ir "vidaus" Mykoliuko susieja modernybę su praeitimi, XXa. realistų autentiškumo svarbą su senąja etnografine kultūra.

"Dėdės ir Dėdienės" - moderni apysaka suderinanti lietuvišką paveldą ir tapatybę su etnografine, kaimo kultūra. Tai įrodo Mykoliuko santykis su Severja, įtvirtinantis lyčių vaidmenis Lietuvos visuomenėje, Mykolo autentiškumo ir savasties paieškos. Tačiau Mykolas yra ne tik tautinis archetipas, jis ir unikalus veikėjas, išgyvenantis vidinę dramą, konfliktą tarp objektyviojo ir subjektyviojo pasaulių, kaip brangenybę iki pabaigos nešiojantis tyrą, idealios, jaunatviškos meilės prisiminą.

Padirbėjai ir išėjo tikrai stipriai... Norint yra prie ko kabinėtis, bet juk ne toks mūsų tikslas 😊 Šiek tiek trukdo kalbos tikslumo trūkumas. Kai kur pažymėjau, kai kur net ne. Toks įspūdis, kad kaip tik dabar Tavo rašytinė kalba kinta ir reikia dar palaukti, kas čia bus. Jei taip atsakingai dirbsi, manau, bus gerai.

5-/2//7